da en da nl ca da da de es da da da da da da da da da da da da da da da da da da da da sv da da en da da da da da da zh da da de da da da da da da da da da da da da da nl da en da da es nl da
T-celleterapi kan give uhelbredeligt syge kræftpatienter en ny chance | Region Hovedstaden
17.9.2022 19:00:00 CEST | Region Hovedstaden
Behandling med patientens egne T-celler kan blive en ny behandling mod fremskreden modermærkekræft, når den nuværende standardbehandling med immunterapi ikke virker. Det viser et ny forskningsresultat fra Danmark og Holland, som er det første af sin art i verden. Forskningen er støttet af Kræftens Bekæmpelse og Knæk Cancer.
-Det er det største, jeg har oplevet som læge og som forsker. Sådan siger Inge Marie Svane, der er overlæge og professor i immunterapi på Herlev og Gentofte Hospital, og sammen med hollandske forskere står bag et bemærkelsesværdigt forskningsresultat, som for nylig blev præsenteret ved den europæiske kræftkonference ESMO i Paris.
Resultaterne viser, at T-celleterapi, hvor patienten behandles med sine egne immunceller, kan give uhelbredeligt syge patienter med modermærkekræft en ny chance, hvis standardbehandlingen ikke virker. Faktisk blev hver femte af patienterne i forsøget kræftfri.
Resultaterne er så overbevisende, at forskerne allerede har søgt myndighederne i deres egne hjemlande om at give en tidlig adgang til behandlingen i Danmark og Holland, hvor faciliteterne til behandlingen allerede eksisterer, mens man arbejder på en godkendelse ved det europæiske lægemiddelagentur (EMA).
- Adskillige nye former for immunterapi er blevet tilgængelige siden 2012, men desværre får halvdelen af vores patienter med modermærkekræft ikke gavn af de typer immunterapi, der lige nu er til rådighed. Nu viser vores forsøg, at man ved at bruge patienternes egne immunceller får endnu en god chance for hjælpe patienterne, også selvom standardbehandlingen med immunterapi ikke har virket, siger overlæge og professor Inge Marie Svane, leder af Nationalt Center for Cancer Immunterapi på Herlev og Gentofte Hospital.
Inge Marie Svane har opbygget det danske forsøg med T-celleterapi. I 2014 indledte hun et samarbejde med det hollandske kræfthospital, Netherlands Cancer Institute i Amsterdam.
-T-celleterapi er en ret kompleks og hård behandling. Derfor mener vi, at den skal bruges, når standardimmunterapien viser sig ikke at virke, og at den kun skal gives til patienter som har en god almentilstand, siger Inge Marie Svane.
20 pct. af patienterne blev kræftfri
168 danske og hollandske patienter har medvirket i forsøget, hvor T-celleterapi er blevet sammenlignet med standardbehandling med det immunregulerende lægemiddel Ipilimumab. Da T-celleforsøget startede i 2014, var Ipilimumab den eneste registrerede type immunterapi til modermærkekræft med spredning.
Hos næsten halvdelen af patienterne, som fik T-celleterapi, blev metastaserne mindre. Hos 20 pct. af patienterne forsvandt metastaserne fuldstændigt, og patienterne var kræftfri, mod syv pct. med Ipilimumab.
-Det er de 20 procent, som har den største chance for at blive langtidsoverlevere og måske endda helbredt. Flere af de patienter, vi behandlede tidligt i dette forsøg og endnu tidligere i de første mindre forsøg, lever fortsat uden tegn på sygdom otte-ti år senere. Alt tyder på, at vi her har en behandling, som kan helbrede patienter, der indtil for nyligt var uhelbredeligt syge, siger Inge Marie Svane.
Efter 33 måneder var den såkaldte progressionsfri overlevelse, det vil sige, at sygdommen holder pause og ikke bliver værre, dobbelt så stor efter T-celleterapi, nemlig 7,2 måneder mod 3,1 måneder efter Ipilimumab.
Resultaterne viser også, at patienterne, der blev behandlet med T-celleterapi, har en bedre livskvalitet efter behandlingen end de patienter, der blev behandlet med Ipilimumab. De har det bedre fysisk og følelsesmæssigt, og de lider mindre af træthed, smerter og søvnløshed.
-T-celleterapi er en meget hård behandling med mange bivirkninger i de to-tre uger, som behandlingen varer. Men undersøgelsen viser, at patienterne, når behandlingen er slut, hurtigt kan genoptage deres daglige aktiviteter og leve et almindeligt liv, siger Inge Marie Svane.
Kræftens Bekæmpelse og Knæk Cancer har støttet forskningen i T-celleterapi ad flere omgange, og direktør Jesper Fisker glæder sig over, at forskningen ser ud til at føre til en ny kræftbehandling.
-Det er en fantastisk nyhed både for dem, der får gavn af behandlingen, og for alle dem, der støtter Kræftens Bekæmpelse med små og store beløb, så vi kan støtte forskningen. Inge Marie Svane og Center for Cancer Immunterapi gik foran og bragte T-celleterapien til Danmark. Det var fremsynet, og det vil jeg gerne ønske tillykke med.
Fakta: Sådan virker T-celleterapi
T-cellerne, der bruges ved T-celleterapi, kommer fra patienten selv og findes i kræftsvulsten, hvor de formentlig er søgt hen for at slå kræftceller ihjel – dog uden held. For at få T-celleterapi skal det være muligt at fjerne minimum en kubikcentimeter frisk væv fra kræftsvulsten. I laboratoriet skæres kræftvævet i meget små stykker og behandles med signalstoffer, som får T-cellerne til at søge ud af kræftvævet. De udvundne T-celler opformeres og aktiveres via en proces, som tager fire til seks uger. I løbet af den periode bliver én million T-celler til 100 milliarder.
Patienten indlægges en uge, inden T-cellerne er klar. I den uge får patienten højdosis-kemoterapi, der fjerner alle andre immunceller, før T-cellerne kommer ind i kroppen. Så snart T-cellerne er blevet sendt tilbage i kroppen, får patienten en vækstfaktor, der hedder interleukin-2, som fremmer væksten og effekten af T-cellerne. På den støttes T-cellerne til fortsat at patruljere i patientens krop, mens de leder efter nye eller allerede eksisterende kræftceller, som de kan destruere.
T-celleterapi gennemføres kun én gang på hver patient, men det er til gengæld ikke en let behandling for patienten. I forsøget fik alle patienter, der fik T-celleterapi, bivirkninger i en eller anden grad, lige som også 96 pct. af patienterne, der blev behandlet med Ipilimumab, havde bivirkninger.
T-celleterapiens bivirkninger er sædvanligvis ikke opstået på grund af T-cellerne, men på grund af forbehandlingen med kemoterapi og efterbehandlingen med vækstfaktoren interleukin-2. Behandlingen kan føre til høj feber og kuldegysninger. Det er også derfor, at patienter, som modtager T-celleterapi, indlægges på hospitalet i to til tre uger.
Kontakt Region Hovedstadens presseenhed på 70209588 eller på presse@regionh.dk.
Kontakt Kræftens Bekæmpelses pressetjeneste på 35257400.
Information om Region Hovedstaden
38 66 50 00http://www.regionh.dk/
Følg pressemeddelelser fra Region Hovedstaden
Skriv dig op her, og modtag pressemeddelelser på e-mail. Indtast din e-mail, klik på abonner, og følg instruktionerne i den udsendte e-mail.
Flere pressemeddelelser fra Region Hovedstaden
Tryk på bæredygtigt byggeri i Region Hovedstaden22.9.2022 09:57:09 CEST | Pressemeddelelse
​Styrket indsats for bæredygtigt byggeri i Region Hovedstaden skal sikre en af landets største byg- og driftsherrer en førende rolle i den grønne omstilling.
Regionen henter stort ledertalent til Steno Diabetes Center Copenhagen fra Amager-Hvidovre Hospital19.9.2022 14:30:00 CEST | Pressemeddelelse
Den 44-årige cheflæge Magnus T. Jensen fra Hjertemedicinsk Afdeling indtager stillingen som direktør på diabeteshospitalet i Herlev og skal være med til at udbrede den gode behandling af diabetes til hele regionen
Nu er hele Nyt Hospital Herlev taget i brug18.9.2022 14:37:36 CEST | Pressemeddelelse
Patienter og medarbejdere fra flere afdelinger flyttede i weekenden ind i de nye, flotte rammer på Nyt Hospital Herlev. De nye bygninger rummer bl.a. en helt ny fødegang med sansefødestuer, enestuer til barslende og behandling af nyfødte, samt en ny operationsgang og et intensivafsnit med mere plads til både patienter og pårørende.
Budget indgået i Region H: 112 mio. ekstra til psykiatri, børn, nedbringelse af ventelister og styrkelse af Akuttelefonen 18138.9.2022 21:46:37 CEST | Pressemeddelelse
​Regionsrådet indgik her til aften en bred aftale om regionens budget i 2023. Ventetider og mangel på medarbejdere er den store udfordring, i årene der kommer. De udfordringer tager politikerne fat på ved at fordele 112 mio. kr. til blandt andet psykiatrien, Akuttelefonen 1813, børneområdet og nedbringelse af ventelister i næste års budget.
Kom med ind i fremtidens sundhedsvæsen2.9.2022 08:31:59 CEST | Pressemeddelelse
Søndag 4. september åbner seks af Region Hovedstadens hospitalsbyggerier dørene og inviterer borgere, patienter, pårørende, medarbejdere og medier til et kig ind i fremtidens sundhedsvæsen.
I vores nyhedsrum kan du læse alle vores pressemeddelelser, tilgå materiale i form af billeder og dokumenter samt finde vores kontaktoplysninger.
Via Ritzau, Ritzaus pressetjeneste
+45 33 30 00 00
Store Kongensgade 14, 1264 København K
© Via Ritzau, Ritzaus pressetjeneste 2022